**Zmluva o nájme automatických analytických systémov bez možnosti odkúpenia**

uzavretá na základe § 663 a nasl. Občianskeho zákonníka

(ďalej len ako „*nájomná zmluva*“)

**Článok I.**

**Zmluvné strany**

1. Prenajímateľ:

 Sídlo:

 Obchodná spoločnosť zapísaná v

 IČO:

 DIČ:

 IČ DPH:

 bankové spojenie:

 Číslo účtu:

 Štatutárny zástupca:

 (ďalej len „prenajímateľ“)

2. Nájomca: **Fakultná nemocnica Trenčín**

 Sídlo: Legionárska 28, 911 71 Trenčín

 IČO: 00 610 470

 DIČ: 2021254631

 IČ DPH: SK2021254631

 zriadená: Zriaďovacia listina vydaná MZ SR č. 1970/1991-A/VIII-1 zo dňa

 14.06.1991

 registrácia: v Registri a identifikátore právnických osôb, podnikateľov a orgánov

 verejnej moci vedenom Štatistickým úradom SR pod reg. č.

 11902/2020

 štatutárny orgán: Ing. Tomáš Janík, MBA, riaditeľ

 bankové spojenie: Štátna pokladnica, Bratislava

 číslo účtu/IBAN: SK23 8180 0000 0070 0028 0438

 (ďalej len „nájomca“)

**Článok II.**

**Východiskové podklady**

1. Podkladom pre uzatvorenie tejto zmluvy je víťazná ponuka uchádzača vo verejnom obstarávaní ............................. zverejnenej vo ........................................ na predmet zákazky „.................................“, vyhlásenej podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej aj len ako „*ZoVO*“).

**Článok III.**

**Predmet nájomnej zmluvy**

1. Predmetom nájomnej zmluvy je dohoda zmluvných strán o nájme prístrojov - automatických analytických systémov, ktorých presný technický popis a zoznam vybavenia sú uvedené v Prílohe č.1, ktorá tvorí neoddeliteľnú súčasť tejto nájomnej zmluvy (ďalej len ako „*predmet nájmu*“).
2. Prenajímateľ sa zaväzuje prenechať predmet nájmu nájomcovi do užívania. Súčasťou záväzku prenajímateľa podľa tejto nájomnej zmluvy sú aj služby spojené s dodaním predmetu nájmu, t. j. najmä, nie však výlučne, zabezpečenie kompletizácie predmetu nájmu, jeho doprava a vyloženie v sídle nájomcu, ako aj jeho inštalácia, záložných zdrojov, pripojenia do LIS-u (laboratórneho informačného systému nájomcu), uvedenie do prevádzky, zaškolenia pracovníkov nájomcu, poskytnutie písomných dokumentov potrebných pre prácu s predmetom nájmu t. j. najmä: poskytnutie technickej dokumentácie, manuálu v slovenskom alebo v českom jazyku, CE certifikáty predmetu nájmu (ďalej len ako „*súvisiace služby*“) a taktiež servisné služby dostupné do 24 hodín od oznámenia ich potreby prenajímateľovi nájomcom, opravy, údržba a výrobcom stanovené preventívne prehliadky a servisné práce, ktoré zahŕňajú cenu práce, cenu použitých náhradných dielov i dopravu do/z sídla nájomcu, validácia, kontinuálna aplikačná podpora pri zavádzaní nových metód a riešení analytických problémov (ďalej len ako *„servisné služby“*).
3. Prenajímateľ týmto vyhlasuje a zodpovedá za to, že predmet nájmu je a po celú dobu trvania nájomnej zmluvy bude spôsobilý na užívanie na dojednaný účel, že nie je zaťažený žiadnym právom tretích osôb a že prenajímateľ je oprávnený s predmetom nájmu nakladať a prenechať ho do užívania nájomcovi.

**Článok IV.**

**Nájomné a platobné podmienky**

1. Nájomné za predmet nájmu je stanovené v zmysle zákona č. 18/1996 Zb., o cenách, v znení neskorších predpisov a vyhlášky Ministerstva financií SR č. 87/1996 Z.z., v znení neskorších predpisov. V nájomnom sú zahrnuté aj náklady na súvisiace služby a servisné služby uvedené v čl. III. bod 2 tejto nájomnej zmluvy.
2. Nájomca sa zaväzuje platiť za predmet nájmu mesačné nájomné vo výške .................. bez DPH. K nájomnému bude pripočítaná DPH v zákonom stanovenej výške. Náklady na servisné služby sú zahrnuté v nájomnom a tvoria ..................% jeho výšky.
3. Povinnosť nájomcu hradiť dojednané nájomné vzniká dňom podpisu protokolu o zaškolení, ktorým nájomca získal predmet nájmu do svojej dispozície podľa čl. VII. bod 2. tejto Zmluvy. Nájomné bude nájomca uhrádzať prenajímateľovi mesačne, a to na základe faktúr, ktoré prenajímateľ vystaví a odošle nájomcovi na adresu nájomcu uvedenú v záhlaví tejto zmluvy.
4. Faktúra musí obsahovať náležitosti podľa platných právnych predpisov a tejto zmluvy. V prípade, že doručená faktúra nebude vystavená správne, je nájomca oprávnený predmetnú faktúru vrátiť prenajímateľovi na opravu alebo doplnenie. Prenajímateľ je povinný vystaviť novú faktúru a doručiť ju nájomcovi, pričom lehota splatnosti plynie až od doručenia riadne vystavenej faktúry.
5. Splatnosť faktúr je 60 dní odo dňa ich doručenia nájomcovi, a to výlučne bezhotovostným prevodom na bankový účet prenajímateľa. Zmluvné strany sa dohodli, že nájomné sa považuje za zaplatené pripísaním nájomného na bankový účet prenajímateľa.
6. Ak nájomca nebude môcť z dôvodu prebiehajúcich opráv na predmete nájmu alebo jeho údržby užívať predmet nájmu v súlade s nájomnou zmluvou, poskytne prenajímateľ nájomcovi zľavu z nájmu primerane podľa počtu dní, počas ktorých neužíval predmet nájmu riadne v súlade s nájomnou zmluvou.
7. Všetky ďalšie náklady súvisiace s predmetom nájmu, ktoré nie sú uvedené v čl. III. tejto nájomnej zmluvy, bude počas trvania zmluvy v plnom rozsahu znášať prenajímateľ.
8. Zmluvné strany sa dohodli, že prenajímateľ v postavení veriteľa nepostúpi akúkoľvek svoju pohľadávku z tejto zmluvy tretej osobe bez predchádzajúceho písomného súhlasu dlžníka - nájomcu. Rovnakým spôsobom prenajímateľ pohľadávku voči nájomcovi nezabezpečí ručením treťou osobou alebo žiadnym iným právne prípustným spôsobom prenajímateľ neposkytne práva k takejto pohľadávke tretej osobe. Písomný súhlas nájomcu s týmito úkonmi je zároveň platný len za podmienky, že bol na tento úkon udelený predchádzajúci písomný súhlas Ministerstva zdravotníctva SR. V prípade, že dôjde zo strany prenajímateľa k porušeniu tejto povinnosti a svoje práva a povinnosti z tejto zmluvy postúpi, resp. prijme ručenie tretej osobe bez súhlasu protistrany, bude sa takýto úkon považovať za absolútne neplatný a neúčinný voči nájomcovi.

**Článok V.**

**Miesto, termín a spôsob plnenia**

1. Prenajímateľ sa zaväzuje na vlastné náklady a na vlastné nebezpečenstvo dodať a nainštalovať predmet nájmu do sídla nájomcu spôsobom a v lehote podľa tohto článku zmluvy. Miestom plnenia je sídlo nájomcu, pracovisko OKBHM.
2. Dodávka a inštalácia predmetu nájmu bude prenajímateľom zrealizovaná do 10 dní odo dňa doručenia písomnej výzvy nájomcu na dodanie predmetu nájmu, v čase od 07.00 hod do 14.00 hod, ak sa zmluvné strany nedohodnú inak.
3. Prenajímateľ je povinný v lehote uvedenej v bode 2. tohto článku nájomnej zmluvy predmet nájmu aj nainštalovať, uviesť do prevádzky, vykonať skúšobnú prevádzku a riadnym spôsobom zaškoliť personál nájomcu ohľadne obsluhy predmetu nájmu.
4. V prípade omeškania prenajímateľa s dodaním, inštaláciou, uvedením predmetu nájmu do prevádzky alebo zaškolením personálu nájomcu má nájomca nárok na zmluvnú pokutu vo výške 50,- EUR (slovom: päťdesiat Eur) za každý aj začatý deň omeškania prenajímateľa. Zaplatením zmluvnej pokuty nie je dotknutý nárok nájomcu na náhradu škody prevyšujúcej dojednanú zmluvnú pokutu, ktorá nájomcovi omeškaním prenajímateľa vznikla. Ak záväzok prenajímateľa nebude splnený ani v dodatočnej lehote určenej nájomcom, nájomca je oprávnený od tejto nájomnej zmluvy odstúpiť. Odstúpením od zmluvy nezaniká nárok nájomcu na zmluvnú pokutu.
5. Spolu s predmetom nájmu je prenajímateľ povinný odovzdať nájomcovi všetky doklady, ktoré sa k nemu vzťahujú, najmä, nie však výlučne, návody na použitie a obsluhu predmetu nájmu v slovenskom alebo českom jazyku a iné relevantné dokumenty potrebné na užívanie predmetu nájmu.

**Článok VI.**

**Druh a rozsah servisu**

1. Servisné služby na predmete nájmu, vrátane predpísaných kontrol a validácií, bude vykonávať prenajímateľ. Cena servisných služieb (vrátane ceny náhradných dielov, dopravy do/z sídla nájomcu a ďalších nákladov) je zahrnutá v nájomnom.
2. Nájomca oznámi prenajímateľovi potrebu opráv, ktoré je potrebné zrealizovať emailom na adresu: .......................................prípadne telefonicky na hot-line servisnú linku č.: ................................., ktorá bude dostupná 24 hodín denne.
3. Prenajímateľ je povinný zabezpečiť, aby bol servis predmetu nájmu vykonávaný autorizovanými a certifikovanými servisnými technikmi. Servisný technik prenajímateľa je povinný sa dostaviť do sídla nájomcu do 24 hodín od nahlásenia vady alebo potreby vykonať servisný úkon na predmete nájmu.
4. Prenajímateľ je povinný s odbornou starostlivosťou odstrániť vadu/vykonať servisný úkon na predmete nájmu do 48 hodín od jeho nahlásenia nájomcom. Ak v uvedenej lehote nebude vada odstránená/servisný úkon zrealizovaný alebo ak servisný technik vyhlási, že vada nebude v tejto lehote odstránená alebo ak je potrebné obstarať náhradné diely, prenajímateľ je povinný poskytnúť nájomcovi náhradný prístroj tvoriaci predmet nájmu s rovnakými alebo vyššími parametrami ako vadný prístroj, a to v lehote 48 hodín od uplynutia lehoty na odstránenie vady/vykonania servisného úkonu.
5. V prípade omeškania prenajímateľa s odstránením vady/vykonaním servisného úkonu predmetu nájmu alebo s nástupom servisného technika na opravu alebo s poskytnutím náhradného prístroja tvoriaceho predmet nájmu, je nájomca oprávnený uplatniť si u prenajímateľa zmluvnú pokutu vo výške 50,- EUR (slovom: päťdesiat Eur) za každý aj začatý deň omeškania prenajímateľa. Zaplatením zmluvnej pokuty nie je dotknutý nárok nájomcu na náhradu škody prevyšujúcej dojednanú zmluvnú pokutu, ktorá nájomcovi omeškaním prenajímateľa vznikla.

**Článok VII.**

**Práva a povinnosti zmluvných strán**

1. Prenajímateľ sa zaväzuje prenajať nájomcovi predmet nájmu bez výhrad, funkčný, v stave spôsobilom na prevádzku a užívanie podľa tejto nájomnej zmluvy a spĺňajúce všetky technické parametre v súlade s príslušnými technickými normami na jeho používanie po celú dobu trvania nájomnej zmluvy. Všetky systémy a zariadenia tvoriace predmet nájmu musia byť nové, nepoužité, nerepasované, s rokom výroby 2021 a novšie. Prenajímateľ sa zaväzuje na vlastné náklady udržiavať predmet nájmu v stave spôsobilom na dohodnuté užívanie po celú dobu trvania nájomnej zmluvy.
2. Prenajímateľ protokolárne odovzdá predmet nájmu nájomcovi spolu s dokladmi potrebnými na jeho užívanie, nainštaluje predmet nájmu v sídle nájomcu, uvedie ho do prevádzky a vykoná skúšobnú prevádzku, o čom bude vyhotovený písomne odovzdávací protokol. O zaškolení personálu nájomcu ohľadne obsluhy predmetu nájmu vyhotoví prenajímateľ písomný protokol o zaškolení. Prenajímateľ je zároveň povinný predložiť najneskôr pri podpise nájomnej zmluvy doklad o obstarávacej hodnote predmetu nájmu.
3. Nájomca sa zaväzuje predmet nájmu používať len pre svoje potreby, zaobchádzať s nim podľa návodu výrobcu, zabezpečiť ho pred poškodením, stratou alebo zničením. Predmet nájmu nesmie nájomca prenechať do užívania inému.
4. Prenajímateľ sa zaväzuje poistiť predmet nájmu pre prípad poškodenia, zničenia, straty, odcudzenia alebo iných škôd počas celej doby trvania nájomnej zmluvy, a to najneskôr ku dňu dodania predmetu nájmu do sídla nájomcu.
5. Predmet nájmu zostáva po celú dobu trvania nájomnej zmluvy vo vlastníctve prenajímateľa. Po skončení dohodnutej doby nájmu je nájomca povinný vrátiť prenajímateľovi vo svojom sídle predmet nájmu v stave, v akom bol prevzatý s prihliadnutím na primerané opotrebenie. Náklady súvisiace s odinštalovaním a odvozom predmetu nájmu zo sídla nájomcu znáša prenajímateľ.

**Článok VIII.**

**Trvanie zmluvy a jej skončenie**

1. Zmluva sa uzatvára na dobu určitú, a to na 72 mesiacov od nadobudnutia jej účinnosti. Zmluvu je možné ukončiť písomnou dohodou oboch zmluvných strán, písomnou výpoveďou v súlade s týmto článkom zmluvy alebo odstúpením od zmluvy podľa čl. V. bod 4. nájomnej zmluvy.
2. Zmluvné strany sa dohodli, že prenajímateľ má právo túto zmluvu vypovedať v prípade, že nájomca užíva predmet nájmu v rozpore s touto nájomnou zmluvou alebo prenechá predmet nájmu do užívania inému.
3. Zmluvné strany sa dohodli, že nájomca má právo túto zmluvu vypovedať v prípade, ak prenajímateľ závažne poruší túto nájomnú zmluvu alebo akýmkoľvek spôsobom zmarí účel tejto nájomnej zmluvy. Zmluvné strany sa dohodli, že závažným porušením tejto zmluvy zo strany prenajímateľa sa rozumie najmä porušenie jeho povinností uvedených v čl. V., VI. a VII. tejto nájomnej zmluvy.
4. Výpovedná lehota je 12 mesiacov a začína plynúť prvým dňom mesiaca nasledujúceho po mesiaci, v ktorom bola výpoveď doručená druhej zmluvnej strane.
5. V prípade, ak na základe previazanej Rámcovej kúpnej zmluvy na dodávku tovaru: ........................................ (ďalej len ako „*Rámcová zmluva*“), dôjde k nakúpeniu zmluvného objemu tovaru v navýšených cenách skôr, ako uplynie doba, na ktorú je Rámcová zmluva uzatvorená, zostávajú automatické analytické systémy, dodané nájomcovi na základe tejto previazanej nájomnej zmluvy, v dispozičnom práve nájomcu až do uplynutia doby, na ktorú bola nájomná zmluva uzatvorená, servisná povinnosť prenajímateľa v nezmenenom rozsahu trvá rovnako do uplynutia doby platnosti nájomnej zmluvy, avšak odo dňa, keď kupujúci-nájomca naplní záväzok nakúpiť zmluvný objem tovaru v navýšených cenách, začne predávajúci-prenajímateľ účtovať základné, teda nenavýšené ceny tovaru až do skončenia doby, na ktorú bola Rámcová zmluva uzatvorená.

**Článok IX.**

**Záverečné ustanovenia**

1. Zmluvné strany sa dohodli, že túto zmluvu je možné zmeniť alebo doplniť len formou písomných dodatkov pri dodržaní podmienok podľa § 18 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, na ktorých platnosť sa vyžaduje, aby boli riadne potvrdené a podpísané oprávnenými zástupcami zmluvných strán. K návrhom dodatkov k tejto zmluve sa Zmluvné strany zaväzujú vyjadriť písomne, v lehote 14 dní od doručenia návrhu dodatku. Po tú istú dobu je týmto návrhom viazaná zmluvná strana, ktorá ho podala.
2. Právne vzťahy neupravené touto zmluvou sa riadia najmä príslušnými ustanoveniami Obchodného zákonníka, v znení neskorších predpisov a súvisiacimi platnými právnymi predpismi Slovenskej republiky.
3. Táto zmluva je vzájomne závislou zmluvou s Rámcovou kúpnou zmluvou na predmet zákazky „.................................“ uzatvorenou v rámci rovnakého postupu verejného obstarávania definovaného v bode 1. čl. II tejto zmluvy (ďalej len ako „*Rámcová zmluva“*). V prípade skončenia Rámcovej zmluvy z akéhokoľvek dôvodu a akýmkoľvek spôsobom, zaniká bez ďalšieho i táto nájomná zmluva, ak sa zmluvné strany nedohodnú inak. To platí aj naopak, a v prípade zániku tejto nájomnej zmluvy akýmkoľvek spôsobom alebo z akéhokoľvek dôvodu zaniká bez ďalšieho aj Rámcová zmluva, pokiaľ sa zmluvné strany nedohodnú inak.
4. Zmluvné strany sa dohodli, že všetky rozpory vyplývajúce z plnenia zmluvy, budú riešiť predovšetkým dohodou a vzájomným rokovaním. Až v prípade, ak nedôjde k dohode, uplatní ktorákoľvek zo zmluvných strán svoje práva zo zmluvy na príslušnom všeobecnom súde Slovenskej republiky.
5. Každé ustanovenie tejto zmluvy sa, pokiaľ je to možné, interpretuje tak, že je účinné a platné podľa platných právnych predpisov. Pokiaľ by však niektoré ustanovenie tejto zmluvy bolo podľa platných právnych predpisov nevymožiteľné alebo neplatné, bude neúčinné iba v rozsahu tejto nevymožiteľnosti alebo neplatnosti a ostatné ustanovenia tejto zmluvy budú i naďalej záväzné a v plnom rozsahu platné a účinné. V prípade takejto nevymožiteľnosti alebo neplatnosti budú zmluvné strany v dobrej viere rokovať, aby sa dohodli na zmenách alebo doplnkoch tejto zmluvy, ktoré sú potrebné na realizáciu zámerov tejto zmluvy z hľadiska tejto nevymožiteľnosti alebo neplatnosti.
6. Zmluvné strany sa dohodli, ak nie je v tejto zmluve pri jednotlivých úkonoch ustanovené inak, že akékoľvek oznámenia, správy a pod. (ďalej aj len ako „oznámenia“) týkajúce sa tejto zmluvy, si zmluvné strany budú doručovať niektorým z nasledovných spôsobov: osobne písomnou formou, doporučeným listom s doručenkou, kuriérom, faxom alebo emailom na adresy zmluvných strán a kontaktné údaje uvedené v záhlaví a texte tejto zmluvy. V prípade, ak zmluvná strana doručuje formou doporučeného listu s doručenkou a zmluvná strana, ktorej je oznámenie adresované, jeho prijatie odmietne alebo iným spôsobom jeho prijatiu zabráni (neoznámením zmeny jej adresy alebo iných kontaktných údajov), považuje sa na účely tejto zmluvy za preukázané doručenie vrátenie nedoručenej zásielky odosielateľovi podľa poslednej známej adresy takejto zmluvnej strany. To platí aj vtedy, ak je v tejto zmluve začiatok dohodnutej lehoty viazaný na okamih doručenia písomnosti. V takomto prípade sa za okamih doručenia považuje okamih vrátenia nedoručenej zásielky odosielateľovi. Za poslednú známu adresu zmluvnej strany sa považuje adresa pozostávajúca z označenia obce, názvu ulice alebo verejného priestranstva (ak je obec členená na ulice a inak označované verejné priestranstvá), súpisného, popr. i orientačného čísla a poštového smerovacieho čísla a v prípade, ak ide o adresu mimo Slovenskej republiky i označenie štátu, oznámená písomne inej zmluvnej strane, inak adresa, ktorá je uvedená pri každej zo zmluvných strán v záhlaví tejto zmluvy. Ak niektorá zo zmluvných strán v súlade a za podmienok uvedených v tejto zmluve oznámi inej zmluvnej strane zmenu adresy, považuje sa za poslednú známu adresu táto oznámená adresa, a to vždy tá, ktorá bola oznámená najneskôr. Pre účely tejto zmluvy budú oznámenia považované za doručené dňom:
* potvrdenia doručenia adresátom, alebo dňom odmietnutia prevzatia zásielky adresátom, ak sa doručuje osobne, alebo
* potvrdenia doručenia adresátom alebo dňom odmietnutia prevzatia zásielky adresátom, ak sa doručuje kuriérom, alebo
* potvrdenia doručenia adresátom alebo dňom odmietnutia prevzatia zásielky adresátom, ak sa doručuje doporučenou poštovou zásielkou s doručenkou alebo
* potvrdenia prenosu faxovej správy, ak sa doručuje faxom, alebo
* potvrdenia doručenia emailu adresátom, a v prípade, ak k potvrdeniu doručenia emailu nedôjde ani nasledujúci deň po jeho odoslaní, dňom otvorenia emailovej zásielky druhou stranou.
1. Zmluvné strany sa zaväzujú, že sa budú počas realizácie tejto zmluvy oboznamovať o všetkých skutočnostiach spôsobilých mať vplyv na realizáciu práv a povinností vyplývajúcich z právnych vzťahov založených touto zmluvou. Zmluvné strany sa tiež zaväzujú, že bez zbytočného odkladu, najneskôr však v lehote 30 dní, sa budú vzájomne oboznamovať o všetkých skutočnostiach spôsobilých mať vplyv na práva a právom chránené záujmy inej zmluvnej strany.
2. Zmluvné strany vyhlasujú, že ich zmluvná voľnosť nie je obmedzená, ich zmluvné prejavy sú určité a zrozumiteľné. Zmluva je uzavretá za vzájomne dohodnutých podmienok, nie v tiesni, omyle alebo za nápadne nevýhodných podmienok.
3. Zmluva je vyhotovená v štyroch vyhotoveniach, z ktorých tri obdrží nájomca a jedno prenajímateľ.
4. Táto zmluva je povinne zverejňovanou zmluvou v zmysle § 5a zákona č. 211/2000 Z.z., o slobodnom prístupe k informáciám a o zmene a doplnení niektorých zákonov, v znení neskorších predpisov a zverejňuje sa v Centrálnom registri zmlúv vedenom Úradom vlády SR.
5. Zmluva je platná dňom jej uzatvorenia, t. j. jej podpisom všetkými zmluvnými stranami a účinná dňom podpisu protokolu o zaškolení oboma zmluvnými stranami v zmysle čl. VII. bod 2. nájomnej zmluvy. Po podpise protokolu o zaškolení bude tento tvoriť neoddeliteľnú súčasť tejto zmluvy.
6. Neoddeliteľnou súčasťou tejto zmluvy je Príloha č.1 - Technický popis a zoznam vybavenia.

V ............................ dňa ........................... V Trenčíne dňa ............................

Za prenajímateľa: Za nájomcu:

.................................................... ......................................................

 Ing. Tomáš Janík, MBA

 riaditeľ

 Fakultná nemocnica Trenčín